b'\n_START_ARTICLE_\nVatikanske euromynter\n_START_PARAGRAPH_\nVatikanske euromynter er sirkulasjonsmynt av Den europeiske unions valuta euro med nasjonalt motiv for Vatikanstaten p\xc3\xa5 revers. Vatikanstaten har f\xc3\xa5tt anledning til \xc3\xa5 utstede euromynter, selv om landet ikke er medlem i EU.\n_START_SECTION_\nEuro\n_START_PARAGRAPH_\nEuro (\xe2\x82\xac) er Den europeiske unionens offisielle valuta, som benyttes i mange av EUs medlemsstater samt enkelte andre stater utenfor unionen. Landene som benytter euroen kalles med et fellesnavn eurosonen. Vatikanstaten er ikke medlem i EU, og regnes dermed ikke som medlem av eurosonen, men de har likevel innf\xc3\xb8rt euro med godkjennelse fra EU._NEWLINE_De lavere val\xc3\xb8rene av euroene utgj\xc3\xb8res av mynter, mens de h\xc3\xb8yere val\xc3\xb8rene utgj\xc3\xb8res av sedler. Euromynten har en felles europeisk side som viser verdien p\xc3\xa5 mynten og en nasjonal side som viser et symbol valgt av medlemsstaten der mynten blir preget. Hver medlemsstat har s\xc3\xa5ledes en eller flere symboler som er unike for landet._NEWLINE_For bilder av den siden myntene alle EU-land har felles og en detaljert beskrivelse av mynten, se artikkelen om euromynter.\n_START_SECTION_\nVatikanstaten myntmotiver\n_START_PARAGRAPH_\nVatikanstaten har preget fire ulike serier. Den f\xc3\xb8rste serien viser et portrett av pave Johannes Paul II. Da Johannes Paul II d\xc3\xb8de tidlig i april 2005 begynte Vatikanstaten \xc3\xa5 prege en ny serie mynter. Den andre serien viser camerlengoens riksv\xc3\xa5pen, som er en markering av den da ledige pavestolen. Da Vatikanstaten s\xc3\xa5 fikk en ny pave i midten av april 2005 ga man ut en tredje serie, denne gang med portrettet av den nye paven Benedikt XVI. I 2014 begynte utgivelsen av mynter med portrett av pave Frans._NEWLINE_Alle mynter, uansett serie, viser ogs\xc3\xa5 av pregings\xc3\xa5rstallet og teksten CITT\xc3\x80 DEL VATICANO. Til forskjell fra mange andre eurolands 2-euromynt har de vatikanske ingen kanttekst, kun sifrene to og en stjerne, som gjentas seks ganger._NEWLINE_Vatikanstaten f\xc3\xa5r kun prege en mindre mengde mynter (til en verdi av en million euro). Dette gj\xc3\xb8r dem relativt ettertraktet som samlemynt og de brukes lite som betalingsmiddel. Vatikanstaten har en separat valutaavtale med EU.'